KIRJALLINEN KYSYMYS E-3153/01 esittäjä(t): Helena Torres Marques (PSE) komissiolle. Multibanco-verkon käytöstä perittävät maksut Portugalissa.



Virallinen lehti nro 147 E , 20/06/2002 s. 0117 - 0117



KIRJALLINEN KYSYMYS E-3153/01 esittäjä(t): Helena Torres Marques (PSE) komissiolle (14. marraskuuta 2001) Aihe: Multibanco-verkon käytöstä perittävät maksut Portugalissa 1. Portugalin pankkien omistamalla portugalilaisella SIBS (Sociedade Interbancária de Servicos) -yhtiöllä on käytännössä Portugalin pankkiautomaattipalvelujen (Multibanco) monopoli. Kyseisten pankkien asiakkaille Multibanco-verkon kautta käytetyt palvelut ovat aina olleet maksuttomia. 2. Pankit ovat jatkuvasti laajentaneet ja kehittäneet tätä verkkoa ja saaneet asiakkaansa käyttämään yhä vähemmän kassapalveluita. Ne ovat siten kyenneet vähentämään merkittävästi henkilökulujaan, koska asiakkaat ovat voineet hoitaa itse pankkiasiansa. 3. Sen jälkeen kun komissio esitti ehdotuksen asetukseksi rajat ylittävistä euromaksuista, useat pankit ovat ilmoittaneet aikovansa periä jatkossa maksuja Multibanco-verkon välityksellä tehtävistä kotimaan pankkipalveluista. 4. Eikö komissio katso, että portugalilaiset tulevat näin ollen riippuvaisiksi pankkien kartellista, koska kaikki pankit käyttävät SIBS:n palveluita? Mihin toimiin komissio aikoo ryhtyä tällaisen tilanteen syntymisen estämiseksi? Mario Montin komission puolesta antama vastaus (7. tammikuuta 2002) Kysymykseen sisältyy kaksi asiaa: väite pankkikartellin olemassaolosta Portugalissa ja vaikutukset, joita ehdotuksella asetukseksi rajatylittävistä euromääräisistä maksuista on kotimaan pankkimaksuihin(1). Komissio haluaa todeta kysymyksen kilpailulainsäädäntöä koskevaan osaan, että sen toimivaltaan kuuluu ainoastaan jäsenvaltioiden väliseen kauppaan tuntuvasti vaikuttavien kilpailunrajoitusten tutkiminen. Tapauksissa, joilla ei ole tuntuvaa vaikutusta valtioiden väliseen kauppaan, kuuluu kansallisten kilpailuviranomaisten toimialaan tutkia väitettyjä kilpailunrajoituksia oman maan kilpailulainsäädännön perusteella. Komission hallussa ei ole mitään todisteita siitä, että Portugalin pankkien välillä olisi ollut yhteistoimintaa tai salainen sopimus asiakkailta veloitettujen palvelumaksujen suhteen. Komissio on kuitenkin samaa mieltä siitä, että mikä tahansa pankkien välinen sopimus kuluttajilta veloitettujen maksujen suhteen muodostaa hyvin vakavan kilpailunrajoituksen. Kyseessä oleva toiminta tapahtuu Portugalin sisällä, joten näyttäisi siltä, ettei mahdollisilla kilpailunrajoituksilla ole tuntuvaa vaikutusta jäsenvaltioiden väliseen kauppaan. Näin ollen mahdollisten tutkimusten suorittaminen kuuluu Portugalin omien kilpailuviranomaisten eikä komission toimialaan. Komissio neuvottelee kuitenkin maan kilpailuviranomaisten kanssa kuullakseen, onko heillä tietoa, jonka perusteella EU:n tasolla suoritettava tutkimus olisi perustellumpi kuin kansallisella tasolla tehty tutkimus. Kysymykseen siitä, miten ehdotus asetukseksi rajatylittävistä euromääräisistä maksuista vaikuttaa kotimaisiin pankkimaksuihin, komissio katsoo, että kotimaanmaksujen korottamisvaara pankkien taholta rajatylittävien tilisiirtojen maksujen alenemisen kompensoimiseksi on hyvin pieni, kun ajatellaan, miten vähän rajojen yli suoritetaan tilisiirtoja kotimaisiin tapahtumiin verrattuna. Pankkien tulisi sitä paitsi nopeasti huolehtia teknisistä järjestelyistä, joiden avulla rajatylittävistä maksuista tulee yhtä tehokkaita, edullisia ja luotettavia kuin kotimaanmaksut. Mikäli jotkut pankit tuntevat houkutusta reagoida asetukseen nostamalla kotimaisten tapahtumiensa maksuja, avoimuuden lisääntyminen ja asetuksessa määritelty ennakkoilmoitus maksumuutoksista antavat kuluttajalle mahdollisuuden reagoida asiaan. (1) EYVL C 270 E, 25.9.2001.